**נַחָאלִין** (או: **נחלין**, ערבית: **نحالين**) הוא כפר פלסטיני בנפת בית לחם, מדרום-מערב לעיר בית לחם. תושבי הכפר מוסלמים, ומספרם נאמד בכ-6,300. 150–200 מהם מוגדרים על ידי אונר"א כפליטים וכ-35% מתושבי הכפר הם צעירים מתחת לגיל 18. כ-90% מן התושבים בגילאים 18–35 מובטלים. הכפר ממוקם (יחד עם הכפר חוסאן) בתוך מובלעת בגוש עציון והוא מוקף כיום בהתנחלויות גבעות, ראש צורים, נווה דניאל וביתר עילית. לאחר הסכם אוסלו, נחאלין סווג כחלק משטח B.

שם
--

פירוש שם הכפר בערבית הוא "דבוראים".

החוקרים הבריטים בני המאה ה-19 קונדר ופאלמר הציעו כי השם "נחלין" משמר את המילה העברית נחל עם סיומת -ָם ואולי צורת הזוגי - נחלָיִם, בדומה למקומות רבים אחרים בארץ ישראל השוכנים בסמוך או בתוך מקורות מים.

ההיסטוריון גרשון גליל הציע כי השם "נחלין" משמר את השם המקראי "נחלם", עירו של שמעיהו הנחלמי, מיריביו של ירמיהו הנביא. בח'רבת אל-כברה שבפאתי הכפר התגלו ממצאים מתקופת הברזל II המעידים על יישוב בימי ממלכת יהודה המקראית.

היסטוריה
--------

### התקופה העות'מאנית

נחלין הופיעה במרשמי המס העות'מאנים של שנת 1596 כחלק מנפת קודס. בכפר נמנו 40 משקי-בית מוסלמים ו-16 משקי בית נוצרים. הם שילמו מס קבוע של 33.3% על תוצרת חקלאית, ובה חיטה, שעורה, דבש ענבים (דיבס) או מולאסות, ועיזים או כוורות, סה"כ 3,880 אקצ'ה. את הכפר פקדו בעבר באופן תכוף בדואים, והוא נודע במסורת גידול הדבורים שלו.

החוקר הצרפתי ויקטור גרן ביקר בכפר בשנות ה-60 של המאה ה-19, וכתב שהכפר הוא "גיבוב של בתים קטנים, מקצתם עומדים על תלם והאחרים ממוטטים, על גבעה טרשית, ועכשיו מתגוררות בהן רק משפחות דלות אחדות". הוא ציין כי סביב הכפר היו גידולי טבק. המזרחן הגרמני מרטין הרטמן מצא בכפר 17 בתים.

על-פי האדריכל הגרמני קונרד שיק, אוכלוסיית הכפר בשנת 1896 כללה 162 נפש.

### המנדט הבריטי

על-פי מפקד האוכלוסין שנערך בשנת 1922 בידי רשויות המנדט הבריטי, התגוררו אז בנחלין 316 איש, בהם 312 מוסלמים ו-4 נוצרים. במפקד האוכלוסין של 1931 נמנו בכפר 440 איש, בהם 3 נוצרים והיתר מוסלמים, שהתגוררו ב-98 בתים מאוכלסים.

ב-1934 (תרצ"ד) נקנה שטח אדמה נרחב של נחלין לצורך הקמת קיבוץ רבדים, סמוך לקיבוץ עין צורים (אז קיבוצים בגוש עציון) בידי יהודי אמריקאי ובטיפולה של הקרן הקיימת ונציגיה תושבי הגוש. מאות תושבי נחלין תקפו את המתיישבים הראשונים שהגיעו למקום, רגמו אותם באבנים ופצעו שניים מהם, אך בעקבות התערבות הצבא הבריטי בסופו של דבר נערכה סעודת 'סולחה'. לאחר התגברות על אתגרים רבים, הכסף הועבר במשך יום תמים למאות תושבי נחלין, שהגיעו אישית על מנת לקבלו בידם, ולאחר שהאדמות שורטטו ונרשמו בדקדקנות.
לדברי תושב רבדים, "הברית הזו גם עמדה לנו כאשר היה עלינו לסלול את הדרך לנקודה רבדים העוברת במקצת בשטחם. הבולדוזר הגדול הופיע והחל בעבודתו, ולמרות כל החששות לא באו תושבי נחלין למחות ולערער. היחסים היו מתוקנים, והיו נשארים כך אילולא המלחמה."

ב-1935 פרסם המופתי חאג' אמין אל-חוסייני שתושבי הכפר העבירו את אדמותיהם, בהיקף של 8000 דונם, לידי הווקף, על מנת למנוע את המשך מכירתם ליהודים.

על-פי סקר הכפרים של 1945, חיו בכפר 620 איש, כולם מוסלמים.

### מלחמת העצמאות

לפנות בוקר ב-16 בינואר 1948 (ה' בשבט תש"ח) נתגלתה מחלקת הל"ה שנשלחה לחזק את יישובי גוש עציון, וערבים מנחלין, צוריף, ומכפר ג'בע הסמוך הרגו אותם. מנחאלין יצאו כ-500 איש. לדברי מפקד המשטרה הבריטי באזור, הוא הצליח לשכנע את הערבים למסור לו את גופות הלוחמים העברים שטרם הושחתו. לפי הסבריו, ושחזורו של יוחנן בן-יעקב למחרת הקרב כח צבאי בריטי הגיע לצוריף בג'יפ, והותקף בידי תושבי המקום. הכח ירה באוויר וחילץ את עצמו מן הכפר, אך בקרב הערבים נפוצה שמועה שיהודים נוספים התקיפו את צוריף וערכו בה טבח. בעקבות זאת הושחתו הגופות, בטרם הועברו לידי הבריטים.

### פעולת תגמול בנחלין

 ערך מורחב – **מבצע נחלין**  

ב-28 במרץ 1954 ניהל כוח חטיבת הצנחנים בפיקוד אריאל שרון פעולת תגמול בכפר, בה נהרגו שמונה לוחמים ערבים ואשה. ההרוגים כללו חמישה אנשי המשמר הלאומי הערבי, תושבי המקום, ושלושה חיילי הלגיון כולל קצין בדרגת קולונל (המקבילה לדרגת אל"ם), שנהרגו ממארב צה"ל, בעת שחשו למקום כתגבורת מבית לחם. צה"ל הרס 7 מבנים בכפר, ביניהם המסגד. הפשיטה על נחלין התרחשה בעקבות טבח מעלה עקרבים ולאחר רצח שומר בכסלון ובעקבות החשד כי המרצחים באירוע זה הגיעו מנחלין. בעקבות הפעולה בנחלין חודשה העוינות בין ממשלת בריטניה לישראל. על פי עדויות חיילי צה"ל שהשתתפו בפעולה, אנשי המשמר הציבו מארב לכוח הישראלי בדרכם חזרה אל הגבול, וזה הסתער עליהם בפקודתו של אהרן דוידי שהייתה זו לו פעולת התגמול הראשונה בה השתתף, ובניגוד לתורת הלחימה עד אז, על פיה יש לתפוס מחסה בעת היתקלות ממארב. על פי מורשת צה"ל, פעולת נחלין הייתה נקודת מפנה בתגובה הצה"לית להיתקלות ממארב.

### המאה ה-21

לאחר תחילת האינתיפאדה השנייה הוטלו הגבלות תנועה קשות על התושבים. על פי דו"ח אונר"א, עד פתיחה מחדש של כביש הגישה בנובמבר 2003, היה הכפר, יחד עם הכפרים חוסאן ובתיר סגורים לתנועת רכב. ב-2004 נפתחו צירי התנועה לכפר ובנובמבר 2004 סייעה הסוכנות האמריקנית לפיתוח בינלאומי בסלילת הכביש האחרון שהיה חסום לתנועה.

בשנת 2012 נפגעו שישה בני משפחה מנחאלין משריפת בקבוק תבערה שהושלך על המונית בה נסעו בכביש הראשי סמוך לכפרם. לא היה ברור אם מדובר ביהודים, או ב"תאונת עבודה" של מחבלים ערבים מהכפר, אשר זיהו בטעות את נוסעי המונית כיהודים. כשבועיים לאחר מכן נעצרו שלשה נערים יהודים בחשד למעורבות, אך הם שוחררו בחזקת חפות התיק נגד החשוד העיקרי נסגר מחוסר הוכחות. מוכתר הכפר טען שמתנחלים מתנכלים בעקביות לתושבי הכפר ולתחבורה ממנה.

מאז האינתיפאדה יצאו מנחאלין מספר מחבלים בודדים וקבוצות מחבלים:

* ב-2003 מחבל שהיה מעורב בהשלכת בקבוקי תבערה ובהצתת עמודי תאורה נתפס בכפר.
* מעבדת חבלה שהוקמה במטרה לפוצץ את הרכבת העוברת בסמוך, התגלתה בכפר בשנת 2008.
* נערים נעצרו ב-2011 עם חומרי הסתה, ויריות נורו לעבר היישוב ביתר עילית באותה שנה.
* מחבל החומצה בשנת 2014 (תשע"ד).
* ניסיון לדקירת שוטר ב-2015 (תשע"ה) כאשר נתפסו שלושה תושבי הכפר בעת שוד רכוש מבית ספר בבית שמש.
* זריקת בקבוקי תבערה על גדר היישוב ביתר עילית בשנת 2023, זמן קצר לאחר פרוץ מלחמת חרבות ברזל.

תושבי הכפר מעורבים במעבר בלתי חוקי של גדר הביטחון לצורך עבודה אל שטח ישראל, לאחר הסכמי אוסלו שמנעו זאת מהם, והיו שהוכו בשל כך או שנורתה אש לעברם בידי החיילים ושוטרי משמר הגבול.

ב-2008 דחה בג"ץ את עתירת מועצת הכפר נגד מפקד כוחות צה"ל בגדה המערבית וחברת החשמל, לבטל העברת קו חשמל במקרקעין פרטיים של תושבים.

במאי 2014 הושחתו עצי זית באדמות הכפר נחלין, ונצבעו כתובות "תג מחיר" ונאצות נגד ערבים.

בתחילת שנת 2014 נערכה פעילות משותפת יהודית ערבית, בהפגנה עם יהודים מביתר עילית ויישובי גוש עציון, נגד הקמת החומה המפרידה באזורם.

### הזרמת שפכים לשטחי נחאלין

בשנת 2004 נבנתה מנהרת תשתיות ובה צינור המזרים עודפי שפכים ומי ביוב מביתר עילית אל תוך ואדי שבו היו שדות, מטעים וכרמים של תושבי נחאלין, ובמהלך השנים מי הביוב גרמו להרס מוחלט של אותם שטחים חקלאיים. בשנת 2005 נוספה נקודת הזרמה נוספת של מי ביוב אל השטחים שנמצאים סביב המעיין עין פארס, שמימיו זוהמו ואינם ראויים לשתייה כיום. גם בשנת 2023 בוצע ניקוז ביוב נרחב מביתר עילית שהציף וגרם נזק לקרקע חקלאית של תושבי נחאלין.

קישורים חיצוניים
----------------

ויקישיתוף מדיה וקבצים בנושא **נחאלין** בוויקישיתוף

הערות שוליים
------------

1. ↑  OPT: Profile of Nahalin Village - The West Bank Barrier update Feb 2006, February 28, 2006
2. ↑  "The West Bank Barrier - Profile: Nahalin Village". UNRWA. בפברואר 2006. נבדק ב-2007-05-15. `{{cite web}}`:  (עזרה)
3. ↑  Conder, Claude R. (1876). "Notes on the Language of the Native Peasantry in Palestine". *Palestine Exploration Quarterly*. **8** (3): 132–140. doi:10.1179/peq.1876.8.3.132. ISSN 0031-0328.
4. ↑  Palmer, 1881, p. 324
5. ↑  גרשון גליל, **עולם התנ"ך: ירמיה**, תל אביב: דברי הימים הוצאה לאור, 1999, עמ' 145 :

"ונראה שיש... לזהות את נחלם עם ח'רבת אל כברה, תשעה ק"מ דרומית מערבית לבית לחם, בפאתי הכפר הערבי נחלין, ששימר את שמה הקדום של נחלם..."
6. ↑  Hütteroth and Abdulfattah, 1977, p. 118.
7. ↑  Nahaline Old Core. The Centre for Cultural Heritage Preservation.
8. ↑  ויקטור גרן, **תיאור גיאוגרפי, היסטורי וארכיאולוגי של ארץ-ישראל - כרך ראשון : יהודה (ג)**, ירושלים: יד יצחק בן-צבי, 1983, עמ' 217
9. ↑  Hartmann, 1883, p. 144
10. ↑  Schick, 1896, p. 122
11. ↑  Barron, 1923, Table V, Sub-district of Hebron, p. 10
12. ↑  Mills, 1932, p. 33
13. ↑  כ-3000 דונם נרכשו, ומימוש הקניה בוצע על פי תוכניתו ובניהולו של יחיעם ויץ. ההתיישבות היהודית בהרי חברון ובגוש עציון, יוסי כץ, בהוצאת אוניברסיטת בר-אילן, פרק 6: ההיאחזות היהודית בנחלין ותוכניות להיאחזויות נוספות: היאחזות רבדים בעין אבו זיד ובנחלין.
14. ↑  תמונות מההתקפה על רבדים, הפצועים וסעודת ה'סולחה' (אתר ההנצחה והמורשת של כפר עציון)
15. 1 2  קנית אדמות נחלין (אתר ההנצחה והמורשת של כפר עציון)
16. ↑  מזרזים לנטוע עצים, דבר, 6 במאי 1935
17. ↑  Government of Palestine, Department of Statistics. *Village Statistics, April, 1945.* Quoted in Hadawi, 1970, p. 50
18. 1 2  פרשת הקרב, יוחנן בן יעקב, אתר בית ספר שדה כפר עציון
19. ↑  פעולת התגמול בנחלין כולל פרטים, מפה וצילום דיווח העיתון מעריב על הפעולה (אתר חטיבת הצנחנים)
20. ↑  הותקף הכפר הירדני נחלין, דבר, 30 במרץ 1954
21. ↑  כך מיומנו של משה שרת: משה שרת, מתוך התחשבות בדעת אחרים אישרתי, מעריב, 26 במאי 1974
22. ↑  תעודות למדיניות החוץ של ישראל עמוד י"ב, אתר ארכיב המדינה
23. ↑  נחלין - פעולת גמול (אתר גל-עד לזכרם של נופלי פתח תקווה)
24. ↑  אגדת צנחנים נערצת על אהרן דוידי (אתר חדשות המחלקה הראשונה)
25. 1 2  בקבוק תבערה הושלך על מונית פלסטינית. שישה נפצעו 16 באוגוסט 2012 (ואלה חדשות)
26. ↑  מעצרם של הקטינים מבת עין הוארך ביום, באתר nrg (אתר מעריב)
27. ↑  פרשת הבקת"ב על מונית פלסטינית: התיק נסגר, באתר nrg 6 בינואר 2013 (אתר מעריב)
28. ↑  נתגלתה מעבדת חבלה סמוך לנחאלין י' בשבט תשס"ח, 17 בינואר 2008 (ערוץ שבע)
29. ↑  נחשפה תוכנית טרור לפוצץ רכבת בקו ת"א-י-ם 17 בינואר 2008 (ויי-נט ידיעות אחרונות)
30. ↑  דיווחים באתר בחדרי חרדים, על פי הודעות של משטרת ישראל
31. ↑  מחבל החומצה אושפז בעבר בבית החולים לחולי נפש בבית לחם, יאסר עוקבי, (אתר מעריב)
32. ↑  בית שמש: שלושה צעירים פלסטינים נעצרו לאחר שאחד ניסה לדקור שוטר (18 באפריל 2015, גלי צה"ל)
33. ↑  דו"ח בצלם - 1997, מקרה מספר 10, ומקרה מספר 11
34. ↑  מעבר לגבול החוקיות דו"ח בצלם, עמוד 42
35. ↑  החלטה בתיק בג"ץ 8400/07
36. ↑  עצי זית הושחתו בנחלין, (אתר מקומית - עיתון מקוון שמאלי)
37. ↑  30 עצי זית הושחתו בכפר נחלין 3 במאי 2014 (רשת ב')
38. ↑  תושבי ביתר גוש עציון וערבי הכפרים חוסאן נחלין וואדי פוקין יפגינו נגד גדר ההפרדה ינואר 2014 (אתר ביתר עלית)
39. ↑  מתנחלים מזרימים ביוב לשטחיהם החקלאיים של שכניהם הפלסטינים, באתר כרם נבות, ‏14 בינואר 2020.
40. ↑  Settlers flood Palestinian fields in Nahalin town with sewage, Palestinian Information Center, ‏15 ביולי 2023 (באנגלית).

| Flag of SenegalFlag of Senegalיישובי נפת בית לחם |
| --- |
| ערים |  בית לחם • בית ג'אלא • בית סאחור |  |
| מועצות מקומיות | בתיר • בית פג'אר • חוסאן • אל-ח'דר • נחאלין • תוקוע • עובידייה • זעתרה |
| כפרים | א-שוואוורה • אום סלמונה • אל-ולג'ה • אל-פורדיס • ארטאס • בית תעמר • ג'נאתא • ג'ובת א-דיב • ג'ודום • ג'ורת א-שמעה • דאר סלאח • הנדאזה • ואדי אל-עראיס • ואדי א-ניס • ואדי פוכין • חרבת בית זכריה • ח'רבת אל-דיר • מעסרה • מראח רבאח • ערב א-ראשידיה • אל-עסאכרה • אל-מניה • ג'בעה |
| מחנות פליטים | עאידה • דהיישה • אל-עזה (בית ג'יברין) |
| נפות הרשות הפלסטינית |

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007565221805171

 |